Nordland Mållag

**Nordland Mållag** er fylkeslaget for Noregs Mållag for Nordland. Fylkeslaget ligg for tida nede.

I 2023 hadde Noregs Mållag 121 medlemmar i Nordland.

## Historie

### Før 1925
Før 1925 var det ikkje noko fylkeslag i Noregs Mållag som dekte Nordland fylke.

### 1925-1938: Hålogaland mållag
**Hålogaland mållag** blei skipa i Sandnessjøen i **1925** og meldte seg inn i Noregs Mållag i 1927. Odin Benum, som var styrar ved Vefsn folkehøgskole, fekk skipa laget og var leiar.

Hålogalands mållag hadde årsmøte på Tjøtta 26. juni **1927**. Det var registrert 7 mållag til årsmøtet. Odin Benum blei attvalt til formann.

Hålogalands mållag hadde stemna og årsmøte på Nesna 9. juni **1929**.  Til årsmøtet var det registrert 226 medlemmar fordelt på 9 mållag. 30 møtte fram på årsmøtet, og dei fekk bl.a. med seg foredrag av Benum, dosent Bergsgård og lærar Todal. Odin Benum blei attvald til formann

31. august **1930** blei det halde årsmøte og stemna i Vefsn med gudsteneste ved domprost Haugsøen, årsmøte på folkehøgskolen, etterfølgt av foredrag av Haugsåen og Øverås. Odin Benum blei attvald som formann.

På årsmøtet i Korgen i juni **1932** blei Odin Benum attvald til formann.

Søndag 26. august **1934** var det årsmøte på Herøyholmen. Sokneprest Ola Røkke heldt preik, og på ettermiddagen tala lærar Langset og Røkke i ungdomshuset. Om kvelden skipa Herøy mållag til fest med spelstykke og opplesnad. Odin Benum blei attvald til formann.

I **1937** melde Odin Benum at laget i praksis var lagt ned. 13. juni 1938 døydde Odin Benum.

**[[Hålogaland målkontor]]** blei skipa i 1921, og styraren heldt først til i Trondenes herad (1921-1929), deretter i Tromsø (1929-1935), for så å ende i Trondenes (1935-1940). Det var Troms Fylkesmållag og Troms ungdomsfylking som stod bak målkontoret, men etter kvart kom også Lofoten og Vesterålen ungdomslag med i styringa. Målkontoret hadde også Nordland som arbeidsfelt.

### 1948-1957: Nordland Fylkesmållag
**Nordland Fylkesmållag** blei skipa 13. juni **1948** . Det skulle femne om heile Nordland, og Ivar Strompdal blei vald til formann, som han var fram til 1952.

Årsmeldinga som blei lagt fram på årsmøtet i Sandnessjøen laurdag 16. juli **1954** viste at laget hadde arbeidd for  å få meir nynorsk i presse og kringkasting.  Årsmøtet vedtok ei fråsegn til departementet der dei bad om at det måtte bli sett i verk tiltak for å gjennomføre måljamstellinga når det gjaldt lærebøker ved skolane.

I **1955** sendte fylkesmållaget lektor Olav Sunnanå frå Nesna, som utsending til landsmøtet i Noregs Mållag.

På årsmøtet 18. mai **1957** blei det vedtatt å dele fylkeslaget i to: Helgeland Mållag og Nordre Nordland Mållag.

### 1957-1966: Forsøk på todelt fylkeslag
**[[Helgeland Mållag]]** blei skipa 26. mai **1958** på eit møte i Mosjøen, og Mathias Sellæg Moe, Nesna, blei vald til formann. På skipingstidspunktet ser det ut til å ha vore berre tre mållag i drift: Nesna mållag, Tjøtta mållag og Vefsn og Mosjøen mållag. Fylkeslaget for søre Nordland var i drift fram til november 1963, då leiaren meldte at verken han eller den førre leiaren ønskte å halde fram. "Det er mogleg at fylkesmållaget kan skipast opp att, men da må det bli med yngre krefter."

**[[Nordre Nordland Mållag]]** blei skipa 18. mai **1957** i Bodø. Området for laget skulle vere nordre delen av Nordland nordom Saltfjellet. Første formannen var Kåre Breivik, Bodø. Ved oppstarten hadde laget 80 medlemmar i seks medlemslag: Bøstad Målring, Sortland Mållag, Hadsel Mållag, Bodø og omland Mållag, Narvik og omland Mållag og Bjørnskinn Mållag. Nordre Nordland Mållag endra namn til Nordland Mållag på årsmøtet sitt i 1967.

### 1967-1999: Nordland mållag
**Nordland mållag** var eit direkte framhald av Nordre Nordland Mållag. Namnebytet blei gjort på årsmøtet i **1967**. Tanken var at laget skulle femne om heile Nordland, men i praksis blei dette eit fylkeslag for Nordre Nordland. Lokallaga i sørfylket var direkte innmeldte i Noregs Mållag.

Fylkeslaget arbeidde aktivt på mange område fram til 1990-talet. Det blei halde årsmøte 23. mai 1987, men leiaren flytta sommaren 1987, og fylkeslaget blei liggande nede. Det blei ikkje halde nytt årsmøte før i 1991. Så gjekk det igjen ei god tid før neste årsmøte. Siste registrerte årsmøte i Nordland mållag er i 1997, men juni 1999 blei i praksis fylkeslaget lagt ned.

Nokre viktige fråsegner og arbeid:

* "Fylkesmållaga takkar Hålogaland Teater" (1974)
* "Nordland mållag krev meir bruk av dialekt og nynorsk i lokalradioen" (årsmøte 1976)
* Taleform ved regionteateret (1978)
* "Skolen må få si undervisning bygd på nordnorsk talemål"  (1978)
* Meir dialekt inn i skolestua (1985)
* Begynnaropplæring på dialekt (1985)
* "Bro"-namn i NAFs veibok
* Kartverket  ei privatsak eller ei offentleg oppgåve? (1985)
* Lagsvitjing i Vefsn (1986)
* Dialektpris for Nordland (1986)
* Årsmøte 1991
* Hans Lind-pris til Ragnfrid Trohaug (1991)

## Leiarar

### Hålogaland mållag (1925-38):

* 1925-1938: Odin Benum, Vefsn

### Nordland Fylkesmållag (1947-1957):

* 1948-1952: Ivar Strompdal
* 1952-56: Ole Løkås, Leirfjord

### Helgeland Mållag 1958-1962

* 1958-1962: Mathias Sellæg Moe, Nesna
* 1962-1963: Erling Lyftingsmo, Mosjøen

### Nordre Nordland Mållag (1957-1967)
* 1957-: Kåre Breivik, Bodø
* 1962-1967: Arne Angell, Sortland

### Nordland mållag (1967-1999)

* 1967-1974: Arne Angell, Sortland
* 1976-1977: Finn Myrvang, Bø
* 1978: Jahn-Arill Skogholt
* 1985-1987 (1991): Magne Heide, Melbu
* 1991-?: Liv Ingebrigtsen, Lurøy
* 1995?-1997: Kjellrunn Trohaug, Bodø
* 1997-1999: Tone Magnussen, Bodø

## Medlemslag og lokale mållag
Desse lokale mållag i Nordland står tilslutta Noregs Mållag:

* **[[Vefsn Mållag|Vefsn mållag]]**
* **[[Salten mållag]]**
* **[[Nesna mållag]]** - skipa 30. januar 2025 
* **[[Bø bygdelag]]**  - lagt ned som medlemslag i Noregs Mållag i 2022
* **[[Andøy mållag|Andøy Mållag]]** - lagt ned som medlemslag i Noregs Mållag i 2022 
* **[[Vesterålen mållag|Vesterålen Mållag]]** – under skiping (2023)

## Lokale mållag i Nordland før 1945
* **[[Vefsn Mållag|Vefsn og Mosjøen mållag]]** blei skipa i **1898** og er framleis i verksemd.
* **[[Vefsn Mållag|Vefsn og Mosjøen Kvinnemållag]]**  blei skipa i **1902** og var i verksemd til 1930-åra.
* **[[Mo mållag|Mo Mållag]]** blei skipa i mars **1906** med rundt 30 medlemmar. I juni 1911 heldt O. Benum foredrag om «Norsk Bondekultur», og 3. september 1911 preika pastor Haugsøen i kyrkja og heldt deretter foredrag i mållaget. På årsmøtet 16. august 1912 heldt Halfdan Asphaug foredrag om *Våre store menn*. Årsmøtet i 1913 var grundig kunngjort, men det var likevel dårleg oppmøte. Laget heldt julefest i januar 1914 med rundt 120 selde billettar. Frammøtet til julefesten i 1915 var ikkje så godt. «Det var ikkje nett noko høvelegt ver for dei som har lange vegar. Sterk storm.» Laget blei lagt ned før 1925. Formann var i lengre tid Theodor Scheflo.
* **[[Skonseng mållag]]** blei skipa i **1908** og oppattskipa i **1926** med lærar Dahlberg som formann. Laget endra namn til **[[Mo og Nord-Rana Mållag]]** i 1928. Laurdag 26. oktober 1929 heldt laget ein fest med foredrag på Skonseng På årsmøtet i desember 1929 blei lærar Dahlberg attvalt som formann. Laget hadde då ei bunadsnemnd og ei leiknemnd og eit eige handskrive blad  Etter årsmøtet i 1931 høyrer vi ikkje meir til laget.
* **[[Lurøy mållag|Lurøy Mållag]]** blei skipa i **1908** og lagt ned før 1925.
* **[[Gimsøy mållag]]** blei skipa 13. desember **1908**. Laget var aktivt med å tinge Norsk Barneblad, og arrangerte også festar. Laget var aktiv med loddsal, og i 1936 fekk Gimsøy mållag tildelt dagsverksbidrag til å arbeide på folkebadet 5. og 6. oktober 1937 hadde Gimsøy mållag besøk av Anders Underdal som reiste rundt til laga i Lofoten og Vesterålen ungdomslag Laget var også innmeldt i Lofoten og Vesterålen ungdomslag (Noregs Ungdomslag), blant ved 50-årsfeiringa deira i 1956. 
* **[[Sulitjelma mållag|Sulitjelma Mållag]]** blei skipa i **1909**, og 250 hadde teikna seg som medlemmar; Halvard Arneson blei vald til formann. Laget planla ein kveldsskole i januar 1915 med «norsk skriving og lesing og rekning. Og so litt elektrisitetslæra kanskje.» Lærar Johannes Eidnes stod for innkallinga. Laget blei lagt ned før 1925.
***[[Mållaget Framsteg]]** på Nord-Andøy (Andenes Mållag) blei skipa i **1910**. Laget inviterte til brevkveld 4. desember 1910, leiar var Hans Eidnes, som var lærar på Haugnes på Andøya. På landsmøtet i Norigs Maallag i Oslo 4. juli 1914 møtte Fru Hansine Hægstad som utsending frå mållaget Framsteg på Nord-Andøya. Mannen hennes, Daniel Hægstad, møtte også på dette landsmøtet. Laget blei lagt ned etter kort tid.
* **[[Saltdal mållag]]** blei skipa i **1911** , men vi høyrer ikkje meir til laget før det blei nyskipa i 1924.
* **[[Drevja mållag]]** blei forsøkt skipa i **1912**, men skipingsmøtet blei utsett, og det ser ikkje ut til at laget kom i gang.
* **[[Heimhug mållag]]** i Borge blei skipa i **1913** og lagt ned i 1919.
* **[[Bøstad mållag|Bøstad Mållag]]** blei skipa i **1913**, laget hadde også ei kort blomstring etter 1950. Laget var i 1956 innmeldt i Lofoten og Vesterålen ungdomslag
* **[[Framsteg mållag|Framsteg Mållag]]** , Seløy i Herøy, blei skipa 1. november **1914** med 12 medlemmar, og Ivar Sevaldsen blei vald til formann. Laget var i verksemd kort tid.
* **[[Bø mållag|Bø Mållag]]**, Straume, Bø i Vesterålen, var i verksemd seinast frå **1913**, men alt sommaren **1909** var det eit ungdomsstemne på Straume der det blei tala både på og om "maalet" (landsmålet) av både Anders Hovden, Oddmund Vik og Sven Moren Mållaget hadde Aasen-fest på Straume 17. august 1913. Noregs Mållag fekk medlemspengar frå Bø mållag for 1914, 1915 og 1916. Laget heldt norsk-kurs i 1915 og «grønsakkursus» i 1917. I mars 1919 meldte leiaren i laget, Johs. Eidnes, til Noregs Mållag at laget meldte seg ut av Noregs Mållag. Årsaka var at laget hadde meldt  seg inn i Lofotens og Vesterålens ungdomslag "*som vi og får foredragshaldarar igjennom, og har såleis ikkje råd til å betala lagsskatt til tvo lag*". Laget heldt likevel på namnet sitt. Laget låg nede i 1922, men var oppe å gå igjen i 1926 og 1928 og 1929 før det blei stille i 1930. Laget var innmeldt i Lofoten og Vesterålen ungdomslag 1922-1930.
* **[[Bøstrand mållag]]** i Bø blei skipa 14. desember 1913, med 60-70 medlemmar. Laget hadde 29. desember 1913 "*ein overlag gild fest der sokneprest Andersen og Trygve Wicklund tala*." 
* **[[Narvikkrinsen Mållag]]** blei skipa før **1916**. Det er uvisst kor lenge laget var i verksemd.
* **[[Salten mållag|Bodin og Bodø Mållag]]** blei skipa 24. juni **1916** med 30 medlemmar, og landbrukslærar Karl Fjærvoll blei vald til formann. Laget hadde ein vellykka fest 27. januar 1917 med 70 frammøtte. Det ser ikkje ut til at dette laget var i verksemd særleg lenge. Karl Fjærvoll sa opp stillinga si som landbrukslærar hausten 1920 og flytta frå byen. Bodø og Bodin mållag blei oppattskipa i 1957 (seinare: Bodø og omland mållag, Salten mållag)
* **[[Nesna elevmållag|Mål- og elevlaget ved Nesna lærarskule]]** blei skipa i **1918** og var i verksemd i alle fall til slutten av 1930-talet. Laget gav også ut bladet *Tungalda*.
* **[[Mållaget Vårvon]]** , Straum i Borge, blei skipa 15. august **1920**. Laget var også innmeldt i Lofoten og Vesterålen ungdomslag (Noregs Ungdomslag). Laget blei skipa av lærarskoleelev (seinare lektor) Martin Strømnes, formann i 1950 var Marius Evjeberg.
***[[Millomsjona mållag]]** blei skipa på Fuglestad i Nordsjona (no: Rana kommune) 11. juni **1922**, med Marselius Steinslett til formann og 22 medlemmar. Søndag 3. desember 1922 gjesta Mellomsjona mållag Nordsjona og oppførte spelstykket "Dei kvinnfolka" for rundt 60 tilhøyrarar. Søndag 10. desember 1922 var det kretsmøte i Nordsjona der spørsmålet om å kreve målrøysting blei tatt opp. Ingen var imot landsmålet, og mot 1 røyst blei det vedtatt å sende eit skriv til Nesna skolestyre der ein kravde målrøysting. Neste livsteikn frå Millomsjona mållag er frå årsmøtet i januar **1936** der M. Steinslett blei vald til formann med eit fulltalig styre Millomsjona mållag var i verksemd til uti 1930-åra.
* **[[Saltdal mållag|Saltdal Mållag]]** blei skipa på ny i **1924** og lagt ned etter kort tid.
***[[Vega mållag|Vega Mållag]]** blei skipa i **1924.** 23. september 1928 møtte 200 tilhøyrarar fram på Galdstad for å høyre høgskolelærar O. Benum sitt foredrag i mållaget. Laget blei lagt ned i 1930-åra.
* **[[Hattfjelldal mållag|Hattfjelldal Mållag]]** blei skipa i **1925**. Formann i 1925 og 1926 var Olav Tustervatn.  Siste gong vi høyrer frå laget, er i 1931.
* **[[Leirfjord mållag|Leirfjord Mållag]]** blei skipa i **1925**, laget var i verksemd til 1980-talet.
* **[[Nesna mållag|Nesna Mållag]]** blei forsøkt skipa i 1920, men det blei ikkje skipa før i **1925** og lagt ned i 1930-åra. 
* **[[Korgen mållag|Korgen Mållag]]** blei skipa i **1920** med Knut Helbækmo til leiar, men det ser ut til at det gjekk litt trått i starten. 13. september **1925** heldt Odin Benum foredrag i ungdomshuset i Korgen, og det blei då bestemt å få mållaget i sving att. Laget blei oppattskipa 11. oktober 1925 med Lars Valla som formann. 7. februar 1926 hadde mållaget ein vellykka fest på ungdomshuset i Oldernes, og folk var «vel nøgde med festen.» Laget stelte  til ein revy i 1929. I februar 1929 heldt laget årsmøte og valde Per L. Valla til formann I april 1929 heldt laget eit foredrag i ungdomslokalet, med overlærar Mo frå Nesna I mai 1929 kunne laget melde at dei hadde gitt ei kvartårstinging av Norsk Barneblad til alle skoleungane i Korgen, i alt 115 heimar Laget ser ut til å ha blitt lagt ned rundt 1930.
* **[[Brønnøy mållag|Brønnøy Mållag]]** blei skipa 6. november **1926** på Kroknes med lærar Øyen som formann; 17 medlemmar meldte seg. 26. februar 1927 hadde laget besøk av skrivaren i Noregs ungdomslag og Noregs Mållag, Aslak Torjussen. Laget hadde også eit medlemsmøte i mai 1928, og 22. september 1928 fekk laget besøk av høgskolestyrar O. Benum som fortalde om «maalframvoksteren her heime i jamføring med arbeidet for den nasjonale maalframvoksteren serleg i Finnland og Irland.» Laurdag 1. mars 1930 heldt mållaget årsmøte i Brønnøy kommunelokale med foredrag av Evjen Siste gong vi høyrer om laget er i 1932. Men målsaka levde vidare. I 1939 tok lærar Øyen initiativ til å innføre nynorsk i krinsen. "*Kring nyåret 1939 fekk lærar Øyen halvparten av dei valføre i Kroknes krins til å skiva under eit krav til skulestyret um å få nynorsk, og i mai røysta dei inn norskenn (=nynorsken) med 28 mot 3. Skulestyret vedtok samrøystes norsk det og i mai 1939.*"
* **[[Tjøtta mållag|Tjøtta Mållag]]** blei skipa 9. oktober **1927** og lagt ned i 1930-åra. Laget blei oppattskipa i 1952.
* **[[Herøy mållag|Herøy Mållag]]** blei skipa 23. april **1933** med Paul Solheim til formann. Laget blei lagt ned før krigen.
* **[[Tjeldsund mållag|Tjeldsund Mållag]]** blei skipa i **1934** og lagt ned i 1950-åra.

## Lokale mållag i Nordland etter 1945
* **[[Leirfjord mållag]]**, som blei skipa i **1925**, feira 25 år på årsmøtet laurdag 9. desember 1950. Formannen, Harald Einmo, som hadde vore formann i 15 år, ønskte ikkje attval, og  Ole Løkås blei vald til ny formann. Løkås deltok i fleire avisdebattar om nynorsk i Leirfjord  Løkås blei i 1952 vald til formann i Nordland mållag
* **[[Tjeldsund mållag|Tjeldsund Mållag]]** som blei skipa i **1934**, hadde litt aktivitet i åra 1947-52.
* **[[Mållaget Vårvon]]** på Bøstad i Borge feira 30-årsdag i oktober **1950**, men etter 1953 høyrer vi ikkje meir frå laget. Laget var innmeldt i Lofoten og Vesterålen ungdomslag. Formann i 1950 var Marius Evjeberg.
* **[[Gimsøy mållag]]** , som blei skipa i 1908, låg nede etter krigen, aktiviteten blei tatt opp i **1952**. Vi høyrer også frå laget i 1956. Laget var innmeldt i Lofoten og Vesterålen ungdomslag. I 1962 endra laget namn til Ul Dønning.
***[[Tjøtta mållag]]** blei oppattskipa i **1952**, med Magnus Jetne som formann 23. oktober 1954 arrangerte mållaget eit større møte med debatt om nynorsk eller bokmål, innleiar var folkehøgskolestyrar Rørmark. Foredraget var i høve avstemmingar om skolemålet i Tjøtta. Laget var i aktivitet nokre år.
***[[Nesna mållag]]** blei oppattskipa i **1953**, med Ottar Berg til formann  Laget var i verksemd kort tid.
* **[[Bøstad målring]]** blei oppattskipa i **1954** med Solrun Evjeberg som leiar.  Målringen var i verksemd  til og med 1968.
* **[[Narvik og omland mållag]]** blei skipa 13. mars **1954**.  Den første formann var lektor Heggland, men då han flytta, tok Andreas Indregard over i 1957.   Laget låg nede mellom 1958 og 1967. Etter 1967 var laget i jamt arbeid fram til 1987.
* **[[Bjørnskinn mållag]]** blei skipa i **1955** som eit mållag for sørlegaste delen av Andøya, gamle Bjørnskinn herad. Laget blei lagt ned i 1974. 
* **[[Bodø og omland mållag]]** blei skipa 27. mai **1956** under namnet «Bodø og Bodin mållag», men endra namnet i 1958. Laget arrangerte kveldskurs i nynorsk i 1957.  Det var stor optimisme på årsmøtet laurdag 2. mars 1957., og laget gav også ut eit eige meldingsblad som Nordlands Framtid siterte ifrå ved fleire høve Mållaget tok initiativ til å få Tarjei Vesaas nordover, og 24. mars 1957 arrangerte mållaget eit møte med Tarjei Vesaas i Bodø, og dette fekk god omtale.  Vesaas besøkte også Nesna, Kabelvåg og Tromsø på denne turen. Mållaget deltok også i måldebattar i avisene, særleg i oppstartsåret.  I januar 1958 hadde laget besøk av reiseskrivar Amdal, og dette gav god blest i avisene.  Laget sovna inn etter kort tid, men blei oppattskipa i 1967, og var i verksemd til 1990-talet. I 2001 endra laget namn til **[[Salten mållag]]**.
* **[[Hadsel mållag]]** blei skipa 16. juni **1956**, og laget var i aktivt arbeid til sist på 1980-talet.
* **[[Sortland mållag]]** blei skipa 17. juni **1956**, og laget var aktivt til 1980-talet.
***[[Nesna skolemållag]]** var i verksemd i **1959**.
* **[[Aasenringen i Nordland]]** stod i åra **1968-**1970 tilslutta Nordland mållag. 
***[[Hattfjelldal mållag]]** blei prøvd oppattskipa på 1960-talet, men kom ikkje i gjenge før på **1970**-talet; laget var i verksemd til ut på 1980-talet og kanskje lenger også.
* **[[Bø bygdelag]]** blei skipa 28. oktober **1971**, og sidan 1979 har laget gitt ut årboka *Bøfjerdingen*. Bø bygdelag blei lagt ned i 2022.
***[[Vestvågøy bygdelag]]** blei skipa 10. juni **1973**. Laget gav ut årsheftet *Lofot-liv* i fleire år.
***[[Leirfjord mållag]]** ser ut til å ha blitt oppattskipa i **1979**. Laget var i verksemd nokre år på 1980-talet.
* **[[Fauske mållag]]** blei skipa 15. oktober **1979** og var i verksemd kort tid.
* **[[Vågan mållag]]** blei skipa i **1979** og var i verksemd kort tid.
* **[[Rana mållag]]** blei skipa 17. oktober **1984** og var i verksemd ei kort tid.
* **[[Meløy mållag]]** blei skipa i **1989** og var i verksemd ei kort tid. 
* **[[Andøy Mållag]]** blei forsøkt skipa etter at Bjørnskinn mållag blei lagt ned på 1970-talet, men laget kom ikkje skikkeleg i gang og blei formelt  lagt ned som medlemslag i Noregs Mållag i 2022.
* **[[Salten mållag]]** er frå **2001** eit framhald av Bodø og omland mållag.
* **[[Nesna mållag]]** blei skipa 30. januar **2025**.

### Elev- og studentmållag:
* **[[Bodø Målungdom]]** blei skipa i **1974**, og var i verksemd i alle fall til 1977.  I 1982 blei laget oppattskipa, og laget var i verksemd til slutten av 1980-talet. 
* **[[Nesna Målungdom]]** blei skipa rundt **1977**, og laget var i verksemd til utpå 1980-talet. 
* **[[Vågan Målungdom]]** blei skipa 1. februar **1977**.  Laget var i verksemd berre eit par år.
* **[[Vefsn Målungdom]]** blei skipa 29. oktober **1986** etter initiativ frå Vefsn mållag, men det ser ikkje ut til at laget var i verksemd meir enn knapt eitt år i byrjinga.  I 1989 gav imidlertid Vefsn Målungdom på nytt lyd ifrå seg.
* **[[Rana Målungdom]]** var i verksemd frå midten av **1980-talet** og inn på 1990-talet.
* **[[Narvik Målungdom]]** blei skipa i januar-februar **1988**, og laget var i verksemd nokre få år.
* **[[Stokmarknes Målungdom]]** var i verksemd i kort tid frå **1989**, ein medlem herifrå blei vald inn i sentralstyret i Norsk Målungdom i 1989 og attvald i 1991.

## Kjelder
* Bull, Tove og Kjellaug Jetne 1982: *Nordnorsk. Språkarv og språkforhold i Nord-Noreg*. Oslo: Det Norske Samlaget.
* *Lofoten og Vesterålen ungdomslag 1901-1931*. Utgjeve av styret i Lofoten og Vesterålen ungdomslag.
* Hveding; Johan: *Frilyndt ungdomsarbeid i Nordland. Eit 50-årsskrift*. Marius Evjebergs forlag, Bøstad 1956.
* Aviser i Nasjonalbiblioteket 
* Årsmeldingar for Noregs Mållag 2001-2024
* Arkivet til Noregs Mållag (no i Riksarkivet)

## Referansar